Document ID: 31998R0906

ΚΑΝΟΝΙΣΜΟΣ (ΕΚ) αριθ. 906/98 ΤΟΥ ΣΥΜΒΟΥΛΙΟΥ της 27ης Απριλίου 1998 σχετικά με τον καθορισμό των γενικών κανόνων για την εισαγωγή ελαιολάδου καταγωγής Τυνησίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι το άρθρο 3 του πρωτοκόλλου αριθ. 1 της Ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, που υπογράφηκε στις 17 Ιουλίου 1995, προβλέπει την είσπραξη εισαγωγικού δασμού 7,81 Ecu/100 χιλιόγραμμα για κάθε περίοδο εμπορίας, από 1ης Ιανουαρίου 1996 μέχρι 31 Δεκεμβρίου 1999, και εντός του ορίου ποσότητας 46 000 τόνων, ανά περίοδο εμπορίας, για ελαιόλαδο που δεν έχει υποστεί επεξεργασία και που υπάγεται στους κωδικούς ΣΟ 1509 10 10 και 1509 10 90, το οποίο έχει παραχθεί εξ ολοκλήρου στην Τυνησία και μεταφερθεί απευθείας από την εν λόγω χώρα στην Κοινότητα 7
ότι, με τον κανονισμό (ΕΚ) αριθ. 447/96 (1), το Συμβούλιο προέβλεψε ειδικά μέτρα για την εισαγωγή ελαιολάδου, καταγωγής Τυνησίας, τα οποία εφαρμόζονται μέχρι την έναρξη ισχύος της ευρωμεσογειακής συμφωνίας συνδέσεως που υπογράφηκε με την Τυνησία 7 ότι δεδομένου ότι η συμφωνία αυτή αρχίζει να ισχύει την 1η Μαρτίου 1998, ενδείκνυται να καταργηθεί τυπικά ο εν λόγω κανονισμός 7
ότι, με τον κανονισμό (ΕΚ) αριθ. 2004/97 (2), το Συμβούλιο προέβλεψε ορισμένους κανόνες εφαρμογής όσον αφορά το ειδικό καθεστώς εισαγωγών για το ελαιόλαδο, καταγωγής Τυνησίας, κανόνες οι οποίοι δεν τυγχάνουν πλέον εφαρμογής, λόγω της ενάρξεως ισχύος της ευρωμεσογειακής συμφωνίας συνδέσεως που έχει υπογραφεί με την Τυνησία 7 ότι επομένως ενδείκνυται να καταργηθεί τυπικά ο εν λόγω κανονισμός 7
ότι η πρόβλεψη εφοδιασμού της κοινοτικής αγοράς ελαιολάδου επιτρέπει τη διάθεση της ποσότητας αυτής χωρίς κίνδυνο διαταραχής της αγοράς, εάν οι εισαγωγές δεν συγκεντρωθούν σε βραχεία χρονική περίοδο στη διάρκεια κάθε περιόδου εμπορίας 7 ότι, επομένως, για να εξασφαλιστεί η ορθή εφαρμογή του συστήματος των ποσοστώσεων, ενδείκνυται να ανατεθεί η διαχείριση του συστήματος στην Επιτροπή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η Επιτροπή ανοίγει και διαχειρίζεται τη δασμολογική ποσόστωση, εντός του ορίου της οποίας ο δασμός ανέρχεται σε 7,81 Ecu/100 χιλιόγραμμα, για την εισαγωγή, ανά περίοδο εμπορίας, 46 000 τόνων ελαιολάδου που δεν έχει υποστεί επεξεργασία και υπάγεται στους κωδικούς ΣΟ 1509 10 10 και 1509 10 90, το οποίο έχει παραχθεί εξ ολοκλήρου στην Τυνησία και μεταφερθεί απευθείας από την εν λόγω χώρα στην Κοινότητα, σύμφωνα με τις λεπτομέρειες που θεσπίζονται βάσει της διαδικασίας του άρθρου 38 του κανονισμού αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών (3).
2. Τα πιστοποιητικά εισαγωγής που εκδίδονται δυνάμει του κανονισμού (ΕΚ) αριθ. 447/96, για την περίοδο εμπορίας 1997/1998, λαμβάνονται υπόψη στο πλαίσιο της διαχείρισης της ποσόστωσης που αναφέρεται στην παράγραφο 1, για την ίδια αυτή χρονική περίοδο.
Άρθρο 2
Ο κανονισμός (ΕΚ) αριθ. 447/96 και ο κανονισμός (ΕΚ) αριθ. 2004/97 καταργούνται.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από 1ης Μαρτίου 1998.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 27 Απριλίου 1998.

Labels: 3
17
18